Luitenant-generaal Leslie Richard Groves Jr. (17 Augustus 1896 – 13 Julie 1970) was 'n offisier van die Verenigde State se Army Corps of Engineers wat toesig gehou het oor die konstruksie van die Pentagon en die Manhattan-projek gelei het, 'n uiters geheime navorsingsprojek wat die atoombom tydens die Tweede Wêreldoorlog ontwikkel het. As die seun van 'n kapelaan in die Amerikaanse Leër, het Groves tydens sy kinderjare op verskillende plekke gewoon weens sy pa se militêre ontplooiings. In 1918 gradueer hy as vierde in sy klas aan die Amerikaanse Militêre Akademie te West Point en kry 'n kommissie in die US Army Corps of Engineers. In 1929 is hy na Nicaragua as deel van 'n ekspedisie om 'n opname vir die Inter-Oseaniese Nicaragua-kanaal te doen. Na die aardbewing in 1931 het Groves die watervoorsieningstelsel van Managua oorgeneem, waarvoor hy die Nicaraguaanse presidensiële verdienstemedalje ontvang het. Hy het die Command and General Staff School in Fort Leavenworth, Kansas, in 1935 en 1936 bygewoon; en die Army War College in 1938 en 1939, waarna hy in die generale staf van die Oorlogsdepartement aangestel is.